google/wiki40b huggingface dataset:
Κάστρο Τσαρουχλίου

Το Κάστρο του Τσαρουχλίου είναι μεσαιωνικό οχυρό κτίσμα, ερείπια του οποίου διασώζονται κοντά στο χωριό Πεύκο (πρώην Τσαρούχλι) του Δήμου Καλαβρύτων.
Στα νοτιοδυτικά του χωριού και σε απόσταση 2 περίπου χιλιομέτρων από αυτό, υψώνεται απόκρημνος κωνοειδής λόφος που ονομάζεται "τα Κάστρα" ή "Άγιος Γεώργιος". Ο λόφος αυτός είναι οχυρωμένος και το τείχος που τον περιβάλει έχει μήκος 130 μέτρα. Εντός της οχυρωμένης έκτασης που είναι περίπου 400 m² διασώζονται τα ερείπια τριών πύργων, μιας δεξαμενής αλλά και άλλων κτιρίων των υστεροβυζαντινών χρόνων (1204 μ.Χ. - 1453 μ.Χ.), που είναι κτισμένα όπως και η οχύρωση χωρίς τη χρήση συνδετικού υλικού. Ο κεντρικός πύργος (donjon) που βρίσκεται στην νότια πλευρά του οχυρωμένου χώρου, έχει μήκος 8 μέτρα και πλάτος 5 μέτρα. Ερείπια δεκάδων άλλων κτιρίων διασώζονται και εκτός της οχυρωμένης έκτασης. Στην βορειοανατολική πλευρά του λόφου υπάρχει πηγή από την οποία υδρευόταν η εγκατάσταση ενώ στη νοτιοδυτική βρίσκεται ο ερειπωμένος ναΐσκος του Αγίου Γεωργίου.
Wheels of Fire

Τραγούδια

Πρώτο μέρος, στούντιο

1. White Room (Bruce, Brown) - 4:58

2. Sitting on Top of the World (Vinson, Chattmon) - 4:58

3. Passing the Time (Baker, Taylor) - 4:37

4. As You Said (Bruce, Brown) - 4:20

5. Pressed Rat and Warthog (Baker, Taylor) - 3:13

6. Politician (Bruce, Brown) - 4:12

7. Those Were the Days (Baker, Taylor) - 2:53

8. Born Under a Bad Sign (Jones, Bell) - 3:09

9. Deserted Cities of the Heart (Bruce, Brown) - 3:38
Δεύτερο μέρος, ζωντανή ηχογράφηση

1. Crossroads (Johnson) - 4:13

2. Spoonful (Dixon) - 16:43

3. Traintime (Bruce) - 7:01

4. Toad (Baker) - 16:15
1152 Παβόνα

Φυσικά χαρακτηριστικά

Η μέση διάμετρος της Παβόνας εκτιμάται σε 15,68 χιλιόμετρα. O φασματικός τύπος της είναι SI (λιθώδης), ενώ το άλβεδό της είναι 0,2167. Η Παβόνα περιστρέφεται γύρω από τον εαυτό της μία φορά κάθε 3 ώρες και 25 λεπτά.
Πελέκι Αρκαδίας

Τοποθεσία

Το Πελέκι βρίσκεται στην πλαγιά του βουνού Αρβανιτοβούνι, σε υψόμετρο περίπου 640 μέτρων πάνω από την επιφάνεια της θάλασσας.
Απέχει μέσω του οδικού δικτύου περίπου: 6 χιλιόμετρα από το Μοναστηράκι, 6 χιλιόμετρα από το κεφαλοχώρι της Κοντοβάζαινας και 88 χιλιόμετρα από πόλη της Τρίπολης. Εγγύς στο Πελέκι βρίσκεται και το χωριό Βούτσης από το οποίο απέχει περί τα 3½ χιλιόμετρα.

Θρησκευτικοί ναοί

Εκκλησίες του χωριού είναι ο Άγιος Νικόλαος (κεντρική) και ο Άγιος Γεώργιος (ξωκκλήσι).
Γιορτή Κρασιού Αγχιάλου

Η Γιορτή Κρασιού Αγχιάλου είναι γιορτή που γιορτάζεται στις αρχές κάθε Σεπτέμβρη στην Αγχίαλο Θεσσαλονίκης. 
Ξεκίνησε το 1955 και από το 1958 καθιερώθηκε σε ετήσια βάση. Την πρώτη χρονιά εγκαινιάστηκε από τον τότε πρόεδρο της κοινότητας Αγχιάλου Απόστολο Καπρή. Η σκοπιμότητα της γιορτής ήταν εκτός από την διασκέδαση και η προώθηση των προϊόντων των αμπελουργών του χωριού και η χρονική της τοποθέτηση συνάδει με την παράλληλη ύπαρξη της Διεθνούς Έκθεσης Θεσσαλονίκης η οποία προσελκύει πλήθος κόσμου.  Λόγω αυτής της ιδιότητας, η γιορτή εξελίσσεται σε πολιτιστικό αλλά και κοσμικό γεγονός για τον Νομό Θεσσαλονίκης και χιλιάδες κόσμου. Η παραγωγή και η οινοποίηση των κρασιών γίνεται παραδοσιακά, σε μορφή οικοτεχνίας, έχοντας ως αποτέλεσμα περίπου 1500 τόνοι κρασιού να παράγονται ετησίως.
Διεξάγεται στο κέντρο του χωριού σε ειδική έκταση από την πρώτη χρονιά και τελείται υπό την αιγίδα του Δήμου Χαλκηδόνος και της Περιφέρειάς Κεντρικής Μακεδονίας σε συνεργασία πάντα με τους τοπικούς φορείς αλλά και ιδιωτικές πρωτοβουλίες κατοίκων.
Αποστολή παιδιών στις Λαϊκές Δημοκρατίες από τον ΔΣΕ

Στην Ανατολική Γερμανία

Στην Αν. Γερμανία σtάλθηκαν περίπου 1.100 έως 1.250 παιδιά, τα περισσότερα αφού είχαν φιλοξενηθεί αρχικά στη Βουλγαρία. Λόγω των καλύτερων συνθηκών ζωής, ένας αριθμός παιδιών ζήτησε να μεταφερθεί εθελοντικά από τη Βουλγαρία στην Αν. Γερμανία. Μαζί τους μετανάστευσαν στη Γερμανία μερικές δεκάδες ενηλίκων δασκάλων, νοσοκόμων, παιδαγωγών και στελεχών του ΚΚΕ. Τις ενέργειες για την αποστολή των παιδιών διηύθυνε ο Πέτρος Κόκκαλης, υπουργός Κοινωνικών Υποθέσεων και Παιδείας της λεγόμενης Κυβέρνησης του Βουνού. 
Τα παιδιά ζούσαν στην περιοχή Radebeul κοντά στη Δρέσδη, υπό την αυστηρή εποπτεία του ΚΚΕ και των Γερμανικών Αρχών. Η διαπαιδαγώγησή τους είχε έντονα στρατιωτικά χαρακτηριστικά και είχε ως στόχο  να γίνουν μαχητές για την "απελευθέρωση της Ελλάδας από τον Μοναρχο-Φασισμό". Οι μετακινήσεις τους και οι επαφές με τους Γερμανούς ήταν περιορισμένες, και η αλληλογραφία με τις οικογένειές τους ελεγχόταν από το ΚΚΕ. Καθώς τα παιδιά γίνονταν ενήλικες και αποκτούσαν ιδιωτική ζωή, εργασίες και νοικοκυριά, διασκορπίστηκαν σε διάφορες πόλεις της Αν. Γερμανίας. Ταυτόχρονα, έδειχναν όλο και λιγότερη προθυμία να υπακούουν σε συμβουλές και εντολές του ΚΚΕ.  Το 1955 για πρώτη φορά επιτράπηκε σε 630 νεαρούς να επισκεφθούν τους γονείς τους που ζούσαν στη Ρουμανία, την Τσεχοσλοβακία, τη Βουλγαρία και άλλες ανατολικές χώρες.  Μερικοί διέφυγαν στο Δυτικό Βερολίνο και από εκεί σε άλλες χώρες. Μέρος των ενήλικων πλέον Ελλήνων στην Ανατολική Γερμανία υιοθέτησαν πολιτικές απόψεις που έρχονταν σε αντίθεση με τις επίσημες του Γερμανικού κράτους, ιδίως μετά τη δημιουργία του "ευρωκομμουνιστικού" κόμματος στην Ελλάδα, με συνέπεια να χάσουν τις εργασίες τους. Περίπου 400 άτομα έφυγαν στη Δυτική Γερμανία και αργότερα στην Ελλάδα. Αυτός ο επαναπατρισμός διευκολύνθηκε από τη σύναψη διπλωματικών σχέσεων της Αν. Γερμανίας με την Ελλάδα το 1973 και ακόμα περαιτέρω με την εγκατάσταση των κυβερνήσεων Καραμανλή και ΠΑΣΟΚ μετά τη δικτατορία. Μέχρι την διάλυση της Αν.Γερμανίας το 1989, οι περισσότεροι Έλληνες είχαν φύγει από τη χώρα.
BBC Radio Merseyside

Στούντιο

Τα στούντιο του σταθμού είναι ένα τριώροφο κτήριο στην οδό Hanover Street στο Λίβερπουλ. Το κτήριο περιέχει τα στούντιο των ειδήσεων, την αίθουσα σύνταξης των ειδήσεων, την αίθουσα για τη προβολή του καιρού και στούντιο για τις αθλητικές ειδήσεις. Επιπλέον, στο ισόγειο του κτηρίου υπάρχει και η ρεσεψιόν.
Φρειδερίκος του Μπάντεν-Ντούρλαχ

Βιογραφία

Ήταν ο μόνος (επιζήσας) γιος του Καρόλου Γ΄ Γουλιέλμου μαργράβου του Μπάντεν-Ντούρλαχ και της Μαγδαληνής-Βιλελμίνας, κόρης του Γουλιέλμου-Λουδοβίκου της Βυρτεμβέργης.
Το 1732 απεβίωσε σε ηλικία 29 ετών. Ο πρωτότοκος γιος του Κάρολος-Φρειδερίκος έγινε μάργραβος, μετά εκλέκτορας και έπειτα μέγας δούκας του Μπάντεν.
Τιμητικοί τίτλοι καλλιτεχνών

Οι τιμητικοί τίτλοι καλλιτεχνών είναι αριστοκρατικά ονόματα που αποδίδονται στους καλλιτέχνες της μουσικής και παραπέμπουν σε θεούς, ηγέτες, βασιλιάδες και άλλους. Χρησιμοποιούνται πολύ συχνά από τα Μέσα Μαζικής Ενημέρωσης για την αναφορά μεγάλων προσωπικοτήτων της δημοφιλούς μουσικής σκηνής ή από τους θαυμαστές των ίδιων των καλλιτεχνών ως μορφή εκδήλωσης της λατρείας τους και τους θαυμασμού τους προς σ' αυτούς. Τιμητικοί τίτλοι χρησιμοποιήθηκαν στην κλασσική μουσική στην Ευρώπη ήδη από τις αρχές του 19ου αιώνα, με μουσικούς όπως ο Βόλφγκανγκ Αμαντέους Μότσαρτ και ο Γιόχαν Σεμπάστιαν Μπαχ να χαρακτηρίζονται ως "πατέρας της σύγχρονης μουσικής" και ως "πατέρας του πιάνου" αντίστοιχα. Οι τίτλοι ήταν ιδιαίτερα εμφανείς και στον αφροαμερικανικό πολιτισμό στην περίοδο μετά τον αμερικανικό εμφύλιο πόλεμο, ιδίως ως μέσα απονομής κοινωνικής θέσης που είχε αναιρεθεί εξαιτίας της δουλείας και ως αποτέλεσμα της εμφάνισης και καθιέρωσης της jazz και blues μουσικής, συμπεριλαμβανομένου καλλιτέχνες όπως ο Ντιουκ Έλινγκτον και ο Κάουντ Μπέιζι.
Στον αμερικανικό πολιτισμό, παρά την ρεπουμπλικανική ιδεολογία, τιμητικοί τίτλοι έχουν χρησιμοποιηθεί για την περιγραφή ηγετικών προσώπων σε διάφορους τομείς δραστηριοτήτων όπως η βιομηχανία, το εμπόριο, τα αθλήματα και τα μέσα. Οι λέξεις "πατέρας" και "μητέρα" αποδίδονται συνήθως σε καινοτόμες προσωπικότητες ενώ βασιλικοί τίτλοι όπως "βασιλιάς" και "βασίλισσα" χρησιμοποιούνται για την περιγραφή κυρίαρχων προσωπικοτήτων σε ένα συγκεκριμένο χώρο. Τις δεκαετίες του '30 και του '40, όταν η jazz και η swing μουσική έλαβαν δημοτικότητα, πολλοί εμπορικοί λευκοί καλλιτέχνες όπως ο Πωλ Γουάιτμαν και ο Μπένι Γκουντμαν έγιναν γνωστοί ως "Βασιλιάς της Jazz" και "Βασιλιάς του Swing" αντίστοιχα, παρά το γεγονός ότι τέτοιου είδους μουσικά είδη έχουν καταγωγή από τον αφροαμερικανικό πολιτισμό. Αυτές οι προσπάθειες δημιουργίας τιμητικών τίτλων στους καλλιτέχνες επεκτάθηκαν στο χώρο της Rock and Roll μουσικής, όταν έκανε την εμφάνισή της τη δεκαετία του '50. Τελικά, αυτός που έμεινε γνωστός με τον τίτλο "Βασιλιάς της Rock and Roll" ήταν ο Αμερικανός καλλιτέχνης Έλβις Πρίσλεϊ. 
Παρόμοιοι τίτλοι έχουν χρησιμοποιηθεί και για άλλα μουσικά είδη, συμπεριλαμβανομένου της Αρίθα Φράνκλιν η οποία αποκαλέστηκε "Βασίλισσα της Soul" από τον Πέρβις Σπαν το 1968 και έτσι έμεινε γνωστή. Την δεκαετία του '80, καλλιτέχνες όπως ο Μάικλ Τζάκσον και η Μαντόνα αναφέρονταν από όλα τα μέσα και τον Τύπο ως "βασιλιάς" και "βασίλισσα" της Pop μουσικής, κάτι που εξακολουθεί να γίνεται μέχρι σήμερα. Πολλές φορές οι τίτλοι μπορεί να αποτελούν μέρος της διαφήμισης ενός καλλιτέχνη ή μουσικού, ή χαρακτηρισμούς που αποδόθηκαν από τους θαυμαστές του. Οι τίτλοι είναι συνήθως είναι γνωστοί σε μεγάλη ομάδα ανθρώπων, γιατί χαρακτηρίζουν τον εκάστοτε καλλιτέχνη και με τι συνδέεται το όνομά του και η μουσική του. Επιπλέον, έχει συμβεί τα μέλη συγκροτημάτων να έχουν ο καθένας το δικό του "ψευδώνυμο" από τον Τύπο όπως στις περιπτώσεις των θρυλικών βρετανικών συγκροτημάτων The Beatles και Spice Girls.
Ανδρέας Χριστόπουλος

Βιογραφία

Φοίτησε στο Γ' Γυμνάσιο Πατρών όπου ήρθε πρώτη φορά σε επαφή με τον χώρο της δημοσιογραφίας όπου εξέδιδε σχολική εφημερίδα με χιουμοριστικό περιεχόμενο. Το 1974, 16 ετών, εντάσσεται στο δημοσιογραφικό επιτελείο της αθλητικής εφημερίδας "Αθλητικά Νέα", και παράλληλα με τις σπουδές εργάζεται ως δημοσιογράφος. Το 1982 γίνεται αρχισυντάκτης στην εφημερίδα "Αλλαγή" και από το 1986 εργάζεται για την εφημερίδα Η Ημέρα επίσης ως αρχισυντάκτης. Την ίδια περίοδο έγινε ανταποκριτής των εφημερίδων Ελευθεροτυπία και Μακεδονία, ενώ παρουσίαζε ραδιοφωνική εκπομπή στην ΕΡΑ με θέματα που αφορούσαν το Πανεπιστήμιο Πατρών.
Το 1988 έγινε ιδιοκτήτης της εφημερίδας Η Ημέρα, όπου εργαζόταν και αγόρασε κτίριο στην οδό Τσαμαδού όπου φιλοξένησε το τυπογραφείο της εφημερίδας και διευθυντής προγράμματος στον ραδιοφωνικό σταθμό "Ράδιο Πάτρα". Ιδρυτής και εκδότης της αθλητικής εφημερίδας "Sportweek", του περιοδικού "Ημερολόγιο", ιδρυτής του ραδιοφωνικού σταθμού "Ημέρα FM". Το 2005 πουλάει την Ημέρα και στην συνέχεια ιδρύει και εκδίδει την καθημερινή εφημερίδα "Σημερινή" έως το 2010 και το 2011 εκδίδει την νέα εφημερίδα "Πατρινός Τύπος", σήμερα εκδίδει την εφημερίδα «Μ» (Μολονότι).
Κριμισός

Στην ελληνική μυθολογία με το όνομα Κριμισός είναι γνωστός ένας ποτάμιος θεός της Σικελίας. Παίρνοντας τη μορφή αρκούδας, ο Κριμισός ζευγάρωσε με την Έγεστα (γυναίκα καταγόμενη από την Τροία ή τη Δάρδανο) και απέκτησαν ένα γιο, τον Ακέστη, που ίδρυσε την πόλη Έγεστα ή Αίγεστα. Ο Βιργίλιος (Αινειάδα 5:38) και ο Υγίνος (Fabulae 273), ονομάζουν τον Κριμισό Κρινισό, παραλλαγή με την οποία είναι σήμερα γνωστό και το ομώνυμο ποταμάκι της Σικελίας.
Φάλαινα φυσητήρας

Περιγραφή

Η φάλαινα φυσητήρας έχει μια γκρι απόχρωση σε όλο της το σώμα. Το κεφάλι της είναι στρογγυλό, με το στόμα της να βρίσκεται κάτω από τη μέση του κεφαλιού. Μετά το κεφάλι της, το σώμα της είναι ρυτιδωμένο, έως λίγο πριν την ουρά της. Η ουρά της είναι κάπως χοντρή, όπως άλλωστε και το υπόλοιπο σώμα της. Τα πτερύγιά της βρίσκονται αρκετά μπροστά, και είναι σχετικά μικρά σε σχέση με το πελώριο σώμα της.
Σούνι-Ζανατζιά

Τοποθεσία

Η κοινότητα Σούνι-Ζανατζιά απέχει 23 περίπου χιλιόμετρα από την πόλη της Λεμεσού. Είναι κτισμένο σε υψόμετρο 420 μέτρων πάνω από την επιφάνεια της θάλασσας. Νοτιοανατολικά συνορεύει με το Καντού, νοτιοδυτικά με τη Σωτήρα, δυτικά με τις Πάνω Κυβίδες, βόρεια με τις Κάτω Κυβίδες και με τον Άγιο Θεράπων και βορειανατολικά με την Άλασσα.

Σούνι

Το Σούνι δεν αναφέρεται σε μεσαιωνικές πηγές. Φαίνεται ότι ο αρχικός οικισμός καταστράφηκε, άγνωστο πότε, και μετέπειτα επανιδρύθηκε ο σημερινός οικισμός.
Το γεγονός όμως ότι το Σούνι βρίσκεται κοντά στο αρχαίο βασίλειο του Κουρίου, στο οποίο πιθανός να υπαγόταν, οδηγεί στην υπόθεση ότι το Σούνι διασώζει στην ονομασία του αρχαίο τοπωνύμιο. Η περιοχή του χωριού, ήταν σημαντική για την πόλη του Κουρίου, γιατί από την περιοχή αυτή η αρχαία πόλη προμηθευόταν το πόσιμο νερό, τουλάχιστον κατά τα ρωμαϊκά χρόνια και πολύ πιθανών και νωρίτερα.
Στην περιοχή καλλιεργούνται κυρίως χαρουπιές, σιτηρά, νομευτικά φυτά, λίγα αμπέλια οινοποιήσιμων ποικιλιών, αμυγδαλιές, ελιές και φρουτόδεντρα.

Ζανατζιά

Η Ζανατζιά είναι γνωστλη με την ίδια ονομασία από την εποχή της Φραγκοκρατίας, οπότε πιθανότατα να αποτέλεσε κτήμα κάποιου άρχοντα με το όνομα Ζάνε, από το οποίο πήρε και την ονομασία Ζανατζιά. Μια άλλη εκδοχή αναφέρει ότι οφείλει το όνομα του στο πουλί Ζάνος που φωλιάζει στην περιοχή. Μια τρίτη εκδοχή, η οποία είναι και η πιθανότερη, είναι ότι το χωριό οφείλει το όνομα του στο φυτό Ζαλάτζιν.
Το 1600, την περίοδο της Τουρκοκρατίας, το χωριό καταστράφηκε από τους Τούρκους για άγνωστη αιτία. Στη συνέχεια αποτέλεσε τσιφλίκι της οικογένειας Χατζηπαύλου από τη Λεμεσού, οι οποίοι δημιούργησαν φυτείες αμπελιών με αποτέλεσμα την επανεγκαταστάση μικρού αριθμού κατοίκων. Στη Ζανατζιά δημιουργήθηκε και το πρώτο μικρό εργοστάσιο οινοποιίας του οίκου Χατζηπαύλου-ΕΤΚΟ, το οποίο σήμερα λειτουργεί σαν αποθήκη κρασιού.
Η Ζανατζιά είναι κτισμένη σε λοφώδη περιοχή. Η περιοχή είναι διαμελισμένη από το ποτάμιο σύστημα του ποταμού Κούρη. Στην περιοχή καλλιεργούνται αμπέλια οινοποιήσιμων ποικιλιών, σιτηρά, κτηνοτροφικά φυτά και χαρουπιές.
Γενικές εκλογές στον Μαυρίκιο 2014

Στις 10 Δεκεμβρίου 2014 διεξήχθησαν στον Μαυρίκιο  γενικές εκλογές, που είχαν ως αποτέλεσμα τη νίκη με 47 έδρες για το συνασπισμό Lepep με ηγέτη τον Άνρουντ Τζάγκνοτ, ενώ ο συνασπισμός του Εργατικού Κόμματος και του Ριζοσπαστικού Κινήματος του Μαυρίκιου με αρχηγό το Ναβίν Ραμγκούλαμ κέρδισε μόνο 13 έδρες. 
Ο πρωθυπουργός Ραμγκούλαμ έχασε την έδρα του και παραδέχθηκε την ήττα του, έπειτα από την άρνηση των ψηφοφόρων να δεχτούν την πρότασή του για αύξηση των προεδρικών εξουσιών. Ο συνασπισμός Lepep αποτελείται από το Σοσιαλιστικό Ριζοσπαστικό Κίνημα (MSM) και από άλλα κόμματα, συμπεριλαμβανομένων του Σοσιαλδημοκρατικού Κόμματος του Μαυρίκιου (PMSD) και του Muvman Liberater (ML).

Πλαίσιο

Έπειτα από τη νίκη του Συνασπισμού για το Αύριο στις βουλευτικές εκλογές του 2010, ο Ναβίν Ραμγκούλαμ παρέμεινε στην πρωθυπουργία. Ωστόσο, στη διάρκεια της περιόδου 2010-2014, το Σοσιαλιστικό Ριζοσπαστικό Κίνημα (MSM) και το Σοσιαλδημοκρατικό Κόμμα του Μαυρίκιου (PMSD) αποχώρησαν από το συνασπισμό, αφήνοντας το Εργατικό Κόμμα να κυβερνά μόνο του με ισχνή πλειοψηφία.
Το Σεπτέμβριο του 2014 οι ηγέτες του Εργατικού Κόμματος και του MMM, Ναβίν Ραμγκούλαμ και Πολ Μπερενζέ, υπέγραψαν συμφωνία για εκλογική συνεργασία  συγκροτώντας συνασπισμό για τις επόμενες γενικές εκλογές. Το σχέδιο της συμφωνίας υποσχόταν να πιέσει για συνταγματικές αλλαγές δίνοντας περισσότερες εξουσίες στον Πρόεδρο, ο οποίος ασκεί σήμερα εθιμοτυπικά τα καθήκοντά του.
Λίγο αργότερα, το MSM, το PMSD και το νέο κόμμα Muvman Liberater (που προέκυψε από την απόσπασή του από το MMM λόγω του συνασπισμού τους με το PTR) σχημάτισαν έναν συνασπισμό για να αντιμετωπίσουν το συνασπισμό PTR-MMM στις επόμενες γενικές εκλογές.
Ο πρόεδρος Κέιλας Πραγκ ανακοίνωσε ότι οι γενικές εκλογές θα διεξάγονταν στις 10 Δεκεμβρίου.

Εκλογικό σύστημα

Η Εθνοσυνέλευση αποτελείται από 62 αιρετά μέλη που εκλέγονται σε 20 τριεδρικές περιφέρειες και μία διεδρική περιφέρεια (τη νήσο Ροντρίγκες). Οι εκλογές διεξάγονται με το ευρύ πλειοψηφικό σύστημα, με βάση το οποίο οι ψηφοφόροι έχουν τόσο πολλές ψήφους όσες είναι οι διαθέσιμες έδρες.
Εκτός από τα εκλεγμένα μέλη, η Εκλογική Συντονιστική Επιτροπή έχει την εξουσία να διορίζει άλλα 8 μέλη. Τα επιπλέον μέλη επιλέγονται ανάμεσα στους μη εκλεγέντες υποψηφίους, οι οποίοι όμως συγκέντρωσαν τον μεγαλύτερο αριθμό των ψήφων και διορίζονται με στόχο την εξισορρόπηση της κοινοβουλευτικής εκπροσώπησης από διαφορετικές εθνοτικές ομάδες.

Επακόλουθα

Λίγο μετά την ανακοίνωση του αποτελέσματος, ο επικεφαλής του συνασπισμού Lepep, Άνρουντ Τζάγκνοτ, δήλωσε σε συνέντευξη Τύπου ότι θα επέστρεφε τη χώρα στο δρόμο για ένα ακόμα οικονομικό θαύμα και ότι θα ξεκινούσαν δουλειά για να υλοποιήσουν αυτά που υποσχέθηκαν. Ο Τζάγκνοτ έγινε σε ηλικία 84 ετών πρωθυπουργός, για 3η φορά στην ιστορία του Μαυρίκιου και ορκίστηκε στις 17 Δεκεμβρίου 2014. 
Σε τηλεοπτική του ομιλία, ο Ραμγκούλαμ παραδέχθηκε την ήττα του και ευχήθηκε καλή τύχη στους νικητές των εκλογών.
Νερόμυλος

Ο νερόμυλος ή υδρόμυλος είναι η πρώτη μηχανή παραγωγής έργου που κατασκεύασε ο άνθρωπος με τη χρήση φυσικής, ήπιας και ανανεώσιμης πηγής ενέργειας. Με τη δύναμη που δημιουργεί η πτώση του νερού από ψηλά ή η ροή του και με τη βοήθεια του τροχού, εφεύρεση που άλλαξε την ανθρώπινη ιστορία, κινήθηκαν απλές και στη συνέχεια πολύπλοκες μηχανές, που κάλυψαν τις περισσότερες ανάγκες των προβιομηχανικών κοινωνιών, αντικαθιστώντας στις πρώιμες μηχανές την ανθρώπινη ή ζωϊκή δύναμη (χειρόμυλοι και ζωόμυλοι), κινητήριες δυνάμεις πριν το νερό και τον αέρα.Με τον νερόμυλο και την βοηθεια της μυλόπετρας επίσης άλεθαν το αλέυρι.

Η ιστορία του νερόμυλου

Η ιστορία του νερόμυλου αρχίζει με την νερομηχανή, που αναφέρεται χωρίς λεπτομέρειες σε επιγραφές των Σουμερίων. Πιστεύεται ότι στην Ουρ χρησιμοποιήθηκαν τροχοί με φτερά από κεραμικές πλάκες για υδροδότηση και πιθανόν για άλεση σιταριού. 
Περιγραφή νερόμυλου γίνεται και από τον Στράβωνα όπου αναφέρεται ως «υδραλέτης».Βρισκόταν κατά την παράδοση στα Κάβειρα, στο παλάτι του Μιθριδάτη ΣΤ΄ του Ευπάτορα, βασιλιά του Πόντου, όπου το 64 π.Χ. τον είδαν οι Ρωμαίοι κατακτητές. Ο Βιτρούβιος στο έργο του περί αρχιτεκτονικής τον περιγράφει, ενώ ο Πλίνιος τον αναφέρει ως νέα μηχανή.
Ο αριθμός των νερόμυλων από τους οποίους σώζονται ίχνη ξεπερνά τις 20.000 στην Ελλάδα. Μετά την επανάσταση του 1821 στα όρια του τότε ελληνικού κράτους βρέθηκαν 6.000 νερόμυλοι, από τους οποίους 5.500 περιήλθαν στο δημόσιο, κατά τα ¾ καταστραμμένοι.
«Που 'ναι τόσα μιλιούνια δάνεια, που είναι οι πρόσοδοι, που 'ναι οι καλύτερες γαίες, που 'ναι οι μύλοι, που 'ναι τ' αργαστήρια των Τούρκων και σπίτια, που 'ναι τα περιβόλια και οι σταφιδότοποι; Ποιος τα 'χει παρμένα;», αναρωτιέται ο Μακρυγιάννης το 1840.
Ο Π. Μωραϊτίνης ανεβάζει τους μύλους το 1869 σε 3.000. Καταγραφή των νερόμυλων στην Ήπειρο και τη Μακεδονία που ανήκαν τότε στην Οθωμανική Αυτοκρατορία, έκανε ο ταγματάρχης του μηχανικού Νικόλαος Σχινάς.  Νερόμυλους στην τελευταία δεκαετία του προηγούμενου αιώνα αναφέρει ο Χ. Μακρίδης.
Πασχάλης Τσιάγκας

Βιογραφικά στοιχεία

Ο Πασχάλης Α. Τσιάγκας - το επίθετό του εμφανίζεται και ως Τσάγκας - γεννήθηκε το 1873 στα Σακάφτσια ( νυν Λιβαδοχώρι) Σερρών και σε νεαρή ηλικία χειροτονήθηκε ιερέας. Αρχικά υπηρέτησε ως εφημέριος στη γενέτειρά του. Όντας πιστός στο Οικουμενικό Πατριαρχείο Κωνσταντινουπόλεως και ενάντιος στην βουλγαρική Εξαρχία έγινε στόχος κομιτατζήδων, οι οποίοι στις 15 Σεπτεμβρίου του 1905 προσπάθησαν να τον δολοφονήσουν. Η απόπειρα απέτυχε και στη συνέχεια ο Τσιάγκας ειδοποίησε τις οθωμανικές αρχές οι οποίες καταδίωξαν και εξόντωσαν το σώμα των κομιτατζήδων. 
Έπειτα από αυτό το γεγονός, πριν λήξει το 1905 μετατέθηκε για λόγους ασφαλείας σε ενορία της πόλης των Σερρών ενώ η περιουσία του λεηλατήθηκε. Μάλιστα, το βράδυ της 4ης Οκτωβρίου του 1906, ομάδα κομιτατζήδων επιτέθηκε εναντίον της οικίας του με αποτέλεσμα να σκοτωθούν ο πατέρας του (πυροβολήθηκε στην προσπάθειά του να αμυνθεί) και η σύζυγός του (κάηκε ζωντανή από φωτιά που άναψαν οι επιτιθέμενοι) και να τραυματιστούν σοβαρά η μητέρα του και ο ετεροθαλής αδελφός του. Μάλιστα, και ο ίδιος ο Τσιάγκας υπέστη εγκαύματα.
Έπειτα από αυτό το συμβάν, ο Τσιάγκας σχημάτισε αντάρτικο σώμα δύναμης έξι ανδρών και έδρασε στην περιοχή της Βισαλτίας υπό το πολεμικό όνομα «καπετάν Ανδρούτσος». Στις 24 Φεβρουαρίου του 1907 - και ενώ την προηγούμενη ημέρα είχε καταδιώξει ομάδα κομιτατζήδων - ο ίδιος και το αντάρτικο σώμα του περικυκλώθηκαν στη Νικοσλάβη (νυν Νικόκλεια) από οθωμανικό απόσπασμα. Μετά την άρνησή του να παραδοθεί, ξεκίνησε μάχη κατά την οποία σκοτώθηκαν τρεις από τους άνδρες του ενώ παρόμοια τύχη είχε και ο ίδιος. Μάλιστα, το σώμα του υπέστη κακοποίηση τόσο πριν όσο και μετά το θάνατό του ενώ οι αρχές δεν επέτρεψαν να γίνει θρησκευτική ταφή. Μετά τη διάλυση του μικρού του αντάρτικου αποσπάσματος, ακολούθησαν διώξεις εναντίον Ελλήνων χωρικών της ευρύτερης περιοχής.
Ο Πασχάλης Τσιάγκας ήταν ο πρώτος ιερέας του Μακεδονικού Αγώνα που πολέμησε και σκοτώθηκε ως οπλαρχηγός σώματος. Στις Σέρρες, υπάρχει δρόμος που φέρει το όνομά του καθώς και προτομή προς τιμήν του σε πάρκο της συνοικίας Καλκανίου. Ο γιος του Νικόλαος, τέθηκε υπό την προστασία της τοπικής μητρόπολης και αργότερα ακολούθησε στρατιωτική καριέρα, φτάνοντας μέχρι το βαθμό του υποστράτηγου του Μηχανικού.
Μάγουλο

Τα μάγουλα αποτελούν την περιοχή του προσώπου κάτω από τα μάτια και ανάμεσα στην μύτη και το δεξιό ή το αριστερό αυτί. Στον άνθρωπο, η περιοχή νευρώνεται από το στοματικό νεύρο. Η περιοχή μεταξύ των εσωτερικών του μάγουλου, των δοντιών και των ούλων ονομάζεται προθάλαμος και αποτελεί μέρος του στόματος. Σε άλλα ζώα, τα μάγουλα μπορεί να αναφέρονται επίσης ως σιαγόνες.

Δομή

Τα μάγουλα είναι σαρκώδη στον άνθρωπο. Το δέρμα αναστέλεται από το πηγούνι και τα σαγόνια, και αποτελεί το πλευρικό τοίχωμα του ανθρώπινου σώματος, αγγίζοντας εμφανώς το μάγουλο κάτω από το μάτι. Το εσωτερικό του μάγουλου είναι επενδυμένο με ένα βλεννογόνο (το στοματικό βλεννογόνο, μέρος του στοματικού βλεννογόνου).
Κατά τη διάρκεια της μάσησης, τα μάγουλα και η γλώσσα που βρίσκεται μεταξύ τους χρησιμεύουν για να κρατήσουν το φαγητό ανάμεσα στα δόντια.

Άλλα ζώα

Τα μάγουλα καλύπτονται εξωτερικά από τριχωτό δέρμα και εσωτερικά από στρωματοποιημένο πλακώδες επιθήλιο. Αυτό είναι ως επί το πλείστον ομαλό. Ο βλεννογόνος είναι εξοπλισμένος με εκκρίσεις από τους στοματικούς αδένες, οι οποίοι είναι διατεταγμένοι σε ανώτερες και κατώτερες ομάδες. Σε σαρκοφάγα ζώα, ο ανώτερος στοματικός αδένας είναι μεγάλος και ιδιαίτερος: ο Ζυγωματικός αδένας. Κατά τη διάρκεια της μάσησης τα μάγουλα και η γλώσσα μεταξύ τους χρησιμεύουν για τη κράτηση του φαγητού ανάμεσα στα δόντια.
Κάποια ζώα όπως οι σκίουροι και τα χάμστερ χρησιμοποιούν τη στοματικό σακούλα για να μεταφέρουν τρόφιμα ή άλλα αντικείμενα.
Σε ορισμένα σπονδυλωτά, τα σημάδια στη περιοχή του μάγουλου (μαγουλικές ρίγες/σημεία/...) ιδιαίτερα αμέσως κάτω από το μάτι χρησιμεύουν συχνά ως σημαντικά χαρακτηριστικά μεταξύ των ειδών ή ατόμων.

Γλουτοί

Μερικές φορές οι άνθρωποι αναφέρονται στους γλουτούς ως "μάγουλα" λόγω της ημικυκλικής τους εμφάνιση.

Κοινωνία και πολιτισμός

Το μάγουλο είναι η πιο κοινή θέση από την οποία λαμβάνεται δείγμα DNA (κατά τη διάρκεια δείγματος μάγουλου).
Βασίλειος Κατσιβαρδάκος

Πολιτική σταδιοδρομία

Εξελέγη για πρώτη φορά βουλευτής Πειραιώς και Νήσων στις πρώτες εκλογές μετά τη Μεταπολίτευση, το Νοέμβριο του 1974 με τη Νέα Δημοκρατία και με 12.208 ψήφους. Ο Κατσιβαρδάκος επανεξελέγη στις εκλογές του 1977 στην Α΄ Πειραιώς και παραιτήθηκε το 1978, καθώς εξέπεσε του βουλευτικού αξιώματος στις 9 Ιουνίου και αντικαταστάθηκε από τον Σταύρο Μπίρη.
Πέθανε στο Λονδίνο και κηδεύτηκε στις 23 Νοεμβρίου 1984. Ήταν παντρεμένος με τη Σοφία Κατσιβαρδάκου.